Sagunt reconeix el treball del Voluntariat pel Patrimoni Històric de Sagunt
28 d’abril 2023

![](/media/a2shx0nj/foto-ok-m.jpg?width=377&height=212&mode=max)![](/media/dr1d42db/9518c.jpg?width=321&height=212&mode=max)

El Ple Municipal de l'Ajuntament de Sagunt ha aprovat una moció segons la qual concedix un reconeixement especial al Voluntariat pel Patrimoni Històric de Sagunt. A més, acorda traslladar el contingut d’esta moció a la regidoria de Cultura de l'Ajuntament de Sagunt, a Patrimoni Nacional, al Govern del Regne d'Espanya i a la Generalitat Valenciana.

Esta moció, que ha proposat Compromís amb el suport de PSOE, PP i Esquerra Unida, es basa en la gran tasca que ha realitzat este grup de voluntaris en el monument saguntí, ja que porten anys contribuint a la conservació del patrimoni cultural mantenint net i lliure d'espècies invasores el castell i els seus voltants.

![](/media/mn2lsfen/9397c.jpg?width=850&height=561.8806306306307)  
Esta associació, que està constituïda per veïns i veïnes del municipi, realitza esta tasca de manera totalment altruista des de fa huit anys.

Per a fonamentar esta moció, s'ha insistit que el voluntariat és una activitat que guanya cada vegada més importància en tots els àmbits de la vida pública i que són molts els voluntaris i voluntàries que d'una forma desinteressada donen el seu temps, els seus recursos i la seua capacitat de treball i organització per a omplir eixos llocs on les administracions públiques o les empreses privades no arriben.

![](/media/yggn5uvu/8386_c.jpg?width=850&height=561.8806306306307)  
D’eixa manera, tal com argumenta la moció aprovada, el voluntariat s'ha tornat un camp essencial i, com diuen, entre molts altres, la filòsofa valenciana Adela Cortina: esta activitat configura un nou sector econòmic que ha de ser considerat i reconegut per la seua fonamental tasca en bé de la societat.

La moció explica: «**Al nostre municipi hi ha una associació de voluntariat que porta anys lluitant i posant tot de la seua part per tal de mantenir en el millor estat de conservació possible el nostre patrimoni cultural**». Així mateix, assenyala: «**Una tasca ingent que esta societat de voluntaris ha hagut d'enfrontar donada la desídia i el maltractament que des de les altres instàncies del poder de l'Estat Espanyol pateix el nostre monument més antic, però que és també un orgull per a tots els saguntins i saguntines: el castell que corona la muntanya sobre la qual s'assenta el casc antic de la nostra ciutat**».

La tasca que realitza el Voluntariat Patrimoni Històric de Sagunt, tenint en compte tots els anys i el treball que ha dut a terme al castell i els seus voltants, estalvia un milió d'euros tant a l'Ajuntament com a altres administracions públiques, dignificant i mantenint el castell, segons la moció.

![](/media/gglgjimm/8387c.jpg?width=850&height=561.8806306306307)

*   [](http://www.facebook.com/sharer.php?u=https://aytosagunto.es/va/actualitat/sagunt-reconeix-el-treball-del-voluntariat-pel-patrimoni-historic-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/sagunt-reconeix-el-treball-del-voluntariat-pel-patrimoni-historic-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-reconeix-el-treball-del-voluntariat-pel-patrimoni-historic-de-sagunt/ "Linked In")
*   [](mailto:?body=https://aytosagunto.es/va/actualitat/sagunt-reconeix-el-treball-del-voluntariat-pel-patrimoni-historic-de-sagunt/)